Lacus Altinus
Lacus Altinus seu Altin (Altaice Алтын Кӧл, tr. Altyn Kӧl, i.e. 'aureus lacus') vel Telescensis, vulgo Teletzkoe Osero (Russice Телецкое озеро, tr. Teleckoe ozero, e nomine unius gentium localium sic vocatur), olim et Kitaius (Kitaysko) vel Carentiae nominatur, situs est in montibus Altaicis in parte meridionali Siberiae occidentalis, in re publica Altai Foederationis Russicae. Area huius lacus est 223 km2. Longitudo est 77,7 km, latitudo mediocris est 2,5 km. Profunditas mediocris est 175 m, profunditas maxima est 325 m. Multa flumina (quorum maximum est Tschulyschman) in Altinum lacum fluunt, sed solum Bia fluvius (qui cum Catuna confluens Obium format) ex hoc lacu effluit. Ripa dextra lacus ad reservatum Altaicum pertinet.